# Bakgrunn: SKAM – en kompleks sammensatt tekst

De siste tjue årene har sammensatte tekster blitt gradvis mer komplekse og er den mest brukte måten å oppleve tekster på i vår tid. I gjennomsnitt sitter norske barn 6-7 timer framfor skjermen pr. døgn. Dagens 2-åringer håndterer tastatur, og mange av dem kan lese lenge før de er i skolealder. De leser oftere sammensatte tekster enn tradisjonelle tekster, og de kan derfor orientere seg i en sammensatt tekst på en helt annen måten enn man kunne bare for en generasjon siden. De bruker også mange kommunikasjonskanaler parallelt, og kjenner sjangerrestriksjoner og muligheter innenfor ulike sosiale medier. Utviklingen går raskt, og sammensatte tekster viser en ny måte å fortelle historier på. Et av de beste eksemplene på at sosiale medier sammen med nett-tv kan konstruere nye og interessante muligheter for formidling og fortelling, er serien Skam.

**Mediestrategien i Skam**

I NRKs statutter står det at man har særskilte oppgaver som statskanal. En av oppgavene er at «NRK skal stimulere til kunnskap, forståelse og bruk av andre medieplattformer blant brukere i alle aldre». En annen framhever at man skal utvikle «Tjenester og spill som stimulerer til interaktiv deltakelse». For å få den multimodale generasjonen interessert i serier, måtte man bruke en ny mediestrategi for å nå dem. Og skaperne av Skam tok i bruk sosiale medier som ungdommen ofte foretrekker framfor tv, blant annet Facebook, Instagram og Snapchat. Denne mediestrategien førte til at Skam ble en formidabel suksess for ungdom og etter hvert også eldre tv-seere, og markerte en stor endring innenfor seriekulturen.

Skam-skaperne lagde en serie som gikk parallelt på mange ulike plattformer, der fortellingen tok i bruk spesielle kommunikative ressurser utviklet for ulike sosiale medier. For eksempel blir emojis og bilder brukt i chat-sammenheng.

Dette førte til at Skam-karakterene var på sosiale plattformer på samme måten som seerne, og kommuniserte helt likt som 16-18-åringer gjør på sosiale medier. En grunn til å gi karakterene medievaner som dagens ungdom og å publisere daglige klipp fra serien, var for å få seerne til å tenke på karakterene som levende mennesker, som levde parallelt med seerne. Denne måten å framstille karakterene og handlingen på kaller man fiksjonsrealisme, og viser at fiksjonen skal framstilles så nær opp til den realistiske hverdengen til ungdom som mulig. For å oppnå dette brukte serieskaperne mange ulike virkemidler. Hvis seerne trodde på karakterene, ble det lettere å engasjere seg i dem, og kanskje også bruke serien som et utgangspunkt for å identifikasjon og refleksjon.

**Et ønske om å gi ungdom selvtillit**

En statutt hos NRK går ut på å «tilby tjenester som kan være kilde til innsikt, refleksjon, opplevelse og kunnskap gjennom programmer av høy kvalitet». Julie Andem hadde helt klare meninger om at serien skulle hjelpe ungdom: «**Tenåringer i dag er under mye press fra alle kanter. Både press for å være perfekt, og press for å prestere. Vi ønsket å lage et program for å minke presset».** Andem har uttalt at hun ville gjøre jenter tryggere på seg selv og blant annet gi dem innspill på hvordan de kan takle problemene sine. Til Rushprint uttalte hun (16.4.2016):

«De streber etter å prestere på veldig mange områder. Det er greit, og det trenger ikke være farlig eller usunt, nødvendigvis. Men det som er usunt er at mange føler at de ikke lever opp til kravene, og derfor føler seg mislykka. De sammenligner seg med alle andre, ikke seg selv. Så da oppsto det en tanke: Hvordan få dem til å slippe noe av det presset gjennom en serie som Skam? Da trenger de verktøy som for eksempel selvironi: Kan du le av egen utilstrekkelighet, blir ikke fallhøyden så stor. Humor i seg selv fjerner skam. Vi prøver å få til gjennom hele serien at både karakteren og seeren kan le av det utilstrekkelige, uten å ta brodden av det dramatiske. Og så vil vi vise dem verdien av å konfrontere frykt. Det handler ikke om alle andre, men hva du selv kan få til. Det kommer en mestringsfølelse fra å stå i det som er vanskelig, og konfrontere problemer. Den mestringsfølelsen bygger selvbildet».

Å le av at man kjenner seg utilstrekkelig, gjør at det blir mindre farlig å føle seg mislykket i ulike sammenhenger. Skam viser situasjoner som alle kan kjenne seg igjen i, og det er antakeligvis en av grunnene til at serien har appellert til en langt større og bredere mottakergruppe enn jenter 16 år, som var den tenkte målgruppa for serien.

**Tematikken i Skam**

I hver sesong ble skam tematisert på forskjellige områder. Ofte var skammen knyttet til utenforskap, en følelse som kanskje er ekstra utfordrende i ungdomsårene. Utenforskapet viser seg på mange måter: Eva har få venner og kjenner seg utenfor da hun starter i første klasse på Nissen, og hun kommer inn i en veninnegjeng der flere av jentene er tilsynelatende selvstendige, kunnskapsrike og selvsikre. Gradvis blir også hun sikrere på seg selv. Noora kjemper for idealene sine, og det er i mange sammenhenger både en ensom og vanskelig kamp, særlig fordi hun forelsker seg i William, skolens desidert mest populære og arrogante gutt som forbruker jenter, og som dermed har en livsstil som strider mot alle idealene til Noora. Isak forelsker seg i Even i sesong tre, og må revurdere sine egne fordommer mot homofile stereotypier, mens Sana er muslim og vet at det er utfordrende å måtte ta stilling til to kulturer som har ulike forventninger til hvordan man skal leve.

Skam-skaperne var opptatt av fordommer. Ikke bare de fordommane som andre har, men også de fordommane man har selv, og som må konfronteres. Sana og Isak har fordommer som preger dem, for Isak kjenner seg ikke igjen i den homofile stereotypien, og Sana skjuler følelsene sine bak et kompromissløst og tøft image. Sana signaliserer at ingen kan tulle med henne, og blandingen av respekt og frykt gjør at ingen egentlig blir fortrolig venn med Sana før hun gradvis åpner seg for Isak, som våger å diskutere og konfrontere henne med væremåten hennes. Gjennom dialog blir mange av karakterene i Skam klokere, og de får venner som de egentlig ikke trodde de ville få. De går også gjennom sårbare faser og viser at de er dynamiske karakterer som endrer seg.

Det har også vært viktig å se ulike sider ved et tema for Julie Andem. For eksempel i scenen der Isak betror seg til Eskild, kunne hun valgt å la Isak være lykkelig over at han kunne åpne seg for Eskild, og la dialogen være en ukomplisert historie om to homofile som blir enda bedre venner. Men Andem ville vise kompleksiteten i tematikken hun grep fatt i. Isak er veldig ulik Eskild, og han sier at han ikke kan gå i parader, for eksempel. Eskild, som han bor i kollektiv med, er mye mer åpen om legningen sin, kan snakke eksplisitt om homofil sex og har en bevisst holdning til sin egen seksualitet. Han har også lenge vært åpen homofil. Isak er derimot stillferdig og privat, han virker sjenert og han har akkurat sagt høyt at han har en guttekjæreste.

At homofile har fordommer mot homofile er et interessant grep, gjort for å skape debatt. Serien er opptatt av å vise mangfoldet innenfor en gruppe, mange homofile vil kjenne seg bedre igjen i Isak, som har mange heterofile guttevenner, enn i Eskild, som er nærmere en stereotyp framstilling av en homofil gutt, iallfall i deler av serien.

Livsmestring og demokrati er sentrale mål som skal inn i læreplanene, og Skam er et uttrykk for at ungdom i dag trenger å få hjelp til livsmestring, men kanskje også hjelp til å bruke de demokratiske rettighetene sine. Man vil vise hvor viktig deltakelse både er og har vært for at grupper som har manglet rettigheter, har fått dem. Og man vil vise at man kan påvirke samfunnet gjennom deltakelse, ved for eksempel å gå i parader, demonstrere for rettighetene sine osv.

Skam tematiserer en grunnleggende respekt for enkeltmennesket og for ytringsfrihet, og tar opp viktige demokratiske prinsipper i den vestlige verden. Disse prinsippene finner man i mange av ideene fra opplysningstiden, og på nytt ser vi en linje mellom demokrati, folkeopplysning, menneskerettigheter og ytringsfrihet i Skam.

**Moderne folkeopplysning**

Serien Skam kan kalles moderne folkeopplysning der seerne blir oppfordret til å delta i det skriftlige demokratiet som chatten og de ulike sosiale mediene representerer. Sammen med karakterene får seerne utvikle seg, debattert, reflektert og kanskje også endret oppfatninger om forskjellige temaer underveis. Dette er kanskje den viktigste effekten av Skam, og er nært knyttet til mandatet til NRK der det står at «NRK skal bidra til å fremme den offentlige samtalen og medvirke til at hele befolkningen får tilstrekkelig informasjon til å kunne være aktivt med i demokratiske prosesser» og «NRK skal formidle kunnskap om ulike grupper og om mangfoldet i det norske samfunnet».

Seerne skal bli mer reflekterte av å se Skam, og de skal kunne dele meninger og holdninger med hverandre på sosiale medier. De trenger ikke alltid å møte holdninger de er enige i, og må lære seg å formulere egne argumenter i nettdiskusjoner. Chatten blir slik et moderne symbol for offentlig deltakelse og for demokratiet og ytringsfriheten.

Samtidig viser Skam hvordan sosiale medier også kan være problematiske for ungdom i nye eksempler fra sesong til sesong. Og gjennom hendelser i serien knyttet til nettmobbing og baksnakking på chat blir seerne engasjerte fordi de vet at dette er et omfattende problem, og mange har opplevd det selv.

Det finnes flere eksempel på at Skam-redaksjonen indirekte gir råd om hvordan man kan takle nettmobbing. I sesong 2 truer Nikolai med å publisere nakenbilder av Noora, og Noora forteller at han gjør flere lovbrudd, som kan få alvorlige konsehvemser for ham. Både politiet og mange organisasjoner gikk ut i etterkant av klippet, og var glad for at NRK drev folkeopplysning om juridiske konsehvemser av nettmobbing.

Også i sesong 4 blir blant annet hatchatter og identitetstyveri på nettet debattert fordi Sana legger ut en chat som hun har kopiert fra Isak sin facebookprofil uten at han vet om det. Målet til Sana er å vise at Sara på gruppa med det ironiske (?) navnet Flawless er falsk og baksnakker andre på chat, men Isak blir utpekt som skyldig siden det var hans facebookprofil. Dessuten blir gjengen til Sara forunderlig samstemte i møte med en ytre fiende, som har publisert en privat chat på denne måten, og den illojale væremåten til Sara blir bortforklart med at «det er slik hun er, og alle vet det!». Sesong fire kulminerer med at Sana er i ferd med å miste venninnene sine, i tillegg til den hun er forelsket i, og hun er mer ensom enn hun har vært noen gang. Og for hva? For å bli buss-sjef på en russebuss?

Skammen er en følelse som alle karakterene og mange av bi-karakterene får kjenne på gjennom sesongene, og slik kan man si at skammen er en drivkraft som kan føre til gode og dårlige valg. Da Sana innrømmer at hun har vært på Isak sin facebookprofil, skammer hun seg over at han må ta på seg skylden, og skammen driver henne til å ville gjøre opp for seg. Slik viser serien flere ganger at man skal konfrontere skammen, og ikke leve med den. Og oftest må man våge å gjøre en endring selv, for de voksne er så godt som fraværende som rådgivere eller rollemodeller i serien.

**Hvem hjelper deg når du har det som verst?**

I ungdomslitteraturen er det et generelt trekk at foreldre ikke er rollemodeller for barn og unge, men heller voksne som må passes på og følges opp. Denne framstillingen av voksne ser vi også i Skam. Det er et tidstypisk fravær av voksne i serien, noe som understreker at mange unge kjenner seg alene med problemene sine, eller at voksne har egne problemer som de er opptatt av. I sesong to hører vi om de fraværende foreldrene til Noora og William, i sesong tre får vi vite at Magnus har en mor som er manisk depressiv, og moren til Vilde sliter med depresjon.

Helsesøsteren siterer halvveis Tarjei Vesaas i en episode da hun skal forklare at alle mennesker er en øy og at man trenger broer slik at man kan nå hverandre. Men måten hennes å snakke med Isak på virker ubehjelpelig, selv om den er velment. Det er flere eksempler i serien på at det er de voksne som kommuniserer dårligst med ungdommen. Et unntak er moren til Sana, som er tålmodig og omsorgsfull.

Serien legger først og fremst vekt på selvhjelp eller på å åpne seg for venner. Serien viser også at selv om man gruer seg for å ta tak i et problem, går det ofte langt bedre enn man tror. Eksempel på det er når Isak snakker med Jonas om at han er forelsket i en gutt eller når Noora forteller om truslene fra Nikolai. Både Isak og Noora blir møtt med støtte og forståelse. Det samme skjer da Sana blir gledelig overrasket over at jentene i gjengen hopper av hele russebilprosjektet, og heller satser på å ha en liten russebil sammen. Det viktigste er ikke store, rådyre russebiler, eller å ha status på skolen. Det viktigste er vennskapet jentene imellom.